A BIZOTTSÁG 37/2005/EK RENDELETE
(2005. január 12.)
az emberi fogyasztásra szánt gyorsfagyasztott élelmiszerek hőmérsékletének a szállítóeszközökben, raktárakban és tárolókban történő ellenőrzéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt gyorsfagyasztott élelmiszerekre vonatkozó tagállami jogszabályok közelítéséről szóló, 1988. december 21-i 89/108/EGK tanácsi irányelvre (1) és különösen annak 11. cikkére,
mivel:
(1)
Az emberi fogyasztásra szánt gyorsfagyasztott élelmiszerek hőmérsékletének a szállítóeszközökben, raktárakban és tárolókban történő ellenőrzéséről szóló, 1992. január 13-i 92/1/EGK bizottsági irányelv (2) előírja a 89/108/EGK irányelv által előírt hőmérsékletek teljes mértékben történő fenntartásának biztosítása céljából.
(2)
Amikor a 92/1/EGK bizottsági irányelv elfogadásra került, nem volt európai szabvány a gyorsfagyasztott élelmiszerek hőmérsékletének a szállítóeszközökben, raktárakban és tárolókban történő ellenőrzésére vonatkozó eszközökről.
(3)
Az Európai Szabványosítási Bizottság 1999-ben és 2001-ben megállapította a léghőmérsékletek mérésére és a hőmérőkre vonatkozó eszközöket. Ezen egységes szabványok használata biztosíthatja azt, hogy az élelmiszerek hőmérsékletének ellenőrzésére használt berendezések megfeleljenek az összehangolt technikai előírásoknak.
(4)
Az említett intézkedések érintettek által történő fokozatos bevezetésének biztosítása céljából az e rendelet elfogadását megelőzően hatályban lévő jogszabályoknak megfelelően felszerelt mérőműszerek használatát egy átmeneti időszakra engedélyezni kell.
(5)
A 92/1/EGK bizottsági irányelv a gyorsfagyasztott élelmiszerek vasúti szállítása esetében eltérést ír elő. Ez az eltérés többé nem indokolt, és egy átmeneti időszak végén ezt hatályon kívül kell helyezni.
(6)
A hőmérséklet mérésére vonatkozó előírások alkalmazása a kiskereskedelemben használt kisméretű berendezéseken eltúlzott lenne, emiatt a kiskereskedelmi egységekben az áruk tárolására szolgáló kiskereskedelmi üveges szekrények és kis fagyasztók esetében meglévő eltéréseket fenn kell tartani.
(7)
Tanácsos biztosítani a mérőeszközökre vonatkozó új szabványok és a 92/1/EGK bizottsági irányelv által már tartalmazott technikai szabályok közvetlen alkalmazhatóságát. A közösségi jog következetességének és egységességének érdekében helyénvaló hatályon kívül helyezni a 92/1/EGK bizottsági irányelvet, és azt ezzel a rendelettel helyettesíteni.
(8)
Az e határozatban előírt rendelkezések összhangban vannak az Élelmiszerlánc és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Tárgy és alkalmazási terület
Ez a rendelet a gyorsfagyasztott élelmiszerek hőmérsékletének a szállítóeszközökben, raktárakban és tárolókban történő ellenőrzésére vonatkozik.
2. cikk
A hőmérséklet ellenőrzése és feljegyzése
(1) A gyorsfagyasztott élelmiszerek szállítási, raktározási és tárolási eszközeit fel kell szerelni megfelelő ellenőrző eszközökkel a gyorsfagyasztott élelmiszerek körüli léghőmérséklet megfelelő gyakori és rendszeres ellenőrzésére alkalmas mérőeszközökkel.
(2) 2006. január 1-jétől az (1) bekezdésben megadottak szerint a hőmérséklet ellenőrzése céljából használt összes mérőeszköznek meg kell felelnie az EN 12830, EN 13485 és EN 13486 szabványoknak. Az élelmiszerek kezelőinél meg kell lennie az annak igazolását szolgáló összes dokumentumnak, hogy a fent említett eszközök megfelelnek a vonatkozó EN-szabványnak.
Mindamellett a 2005. december 31-ig az e rendelet elfogadása előtt hatályban lévő jogszabályok szerint használatba vett mérőeszközök legkésőbb 2009. december 31-ig használatban maradhatnak.
(3) A hőmérséklet-feljegyzéseket az élelmiszert kezelőnek dátummal ellátva legalább egy évig, vagy a gyorsfagyasztott élelmiszerek jellegét és szavatossági idejét figyelembe véve ennél hosszabb ideig meg kell őriznie.
3. cikk
Eltérések a 2. cikktől
(1) A 2. cikktől való eltérés által a kiskereskedelmi kínáló tárolókban és a helyi árusítás során a léghőmérsékletet csak legalább egy jól leolvasható hőmérővel kell mérni.
A nyitott kiskereskedelmi tárolók esetében:
a)
a tároló maximális rakodási magasságát jól láthatóan meg kell jelölni;
b)
a hőmérőt e jel szintjén kell elhelyezni.
(2) Az illetékes hatóság eltéréseket engedélyezhet a 2. cikkben meghatározott előírástól, a kiskereskedelmi egységekben az áruk tárolására használt 10 köbméteresnél kisebb hűtőházi berendezések esetében úgy, hogy engedélyezi a léghőmérséklet egy jól látható hőmérővel történő mérését.
4. cikk
Hatályon kívül helyezés
A 92/1/EGK bizottsági irányelv hatályát veszti.
5. cikk
Hatálybalépés és alkalmazhatóság
Ez a rendelet az Európai Unió Hivatalos Lapjában történő kihirdetését követő napon lép hatályba.
A vasúti szállítás esetében azonban e rendeletet 2006. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. január 12-én.